Ilustracija priče o radnicima u vinogradu u vizantijskom rukopisu iz 11. veka.
**Priča o radnicima u vinogradu** (ili *priča o velikodušnom poslodavcu*) je jedna od Isusovih alegorijskih priča, zabeležena u Jevanđelju po Mateju.

Priča govori o tome kako je poslodavac isplatio istu dnevnicu radnicima koji su došli kasnije i radili manje kao i onima koji su od jutra radili u vinogradu. Uobičajeno tumačenje je da svako ko prihvati poziv Kraljevstva Božjeg, bez obzira koliko kasno, dobija nagradu jednaku onima koji su najduže verni.

Priča
-----

Jevanđelje po Mateju prenosi sledeću Isusovu alegorijsku priču:

> Jer carstvo nebesko je slično čoveku domaćinu koji iziđe rano ujutro da najmi radnike u svoj vinograd. A kad se pogodi sa radnicima po dinar na dan, posla ih u svoj vinograd. I izišavši oko trećega časa vide druge gde stoje na trgu besposleni, i onima reče: idite i vi u moj vinograd, i što bude pravo daću vam. I oni odoše. A kada opet iziđe oko šestoga i devetoga časa, učini isto tako. I oko jedanaestoga časa izišavši nađe druge gde stoje i reče: što stojite ovde ceo dan besposleni? Rekoše mu: niko nas nije najmio. Reče im: idite i vi u vinograd.
> 
> 
> A kada nasta veče, reče gospodar vinograda svome upravitelju: pozovi radnike i isplati ih počevši od poslednjih do prvih. I kada dođoše najmljeni oko jedanaestoga časa, primiše po dinar. A kada dođoše prvi, pomisliše da će više primiti, ali i oni primiše po dinar. Primivši pak gunđahu protiv domaćina govoreći: ovi poslednji odradiše jedan sat, pa si ih izjednačio sa nama koji podnesmo težinu dana i žegu. A on odgovori jednom od njih i reče: prijatelju ne činim ti nepravdu; zar se nisi pogodio sa mnom po dinar? Uzmi svoje pa idi; a ja hoću ovom poslednjem da dam kao i tebi. Ili zar nisam slobodan da činim što hoću sa svojim? Ili je oko tvoje zlo što sam ja dobar?
> 
> 
> 
> Tako će poslednji biti prvi i prvi poslednji.
> 
> – Isus u Jevanđelju po Mateju, glava 20:1–16 (prevod Emilijan Čarnić)

Tumačenja
---------

Dinar je u stvari antički denarius, srebrni novčić koji je u Isusovo vreme bio uobičajena radnička dnevnica. Priča se oslanja na saglasnost publike da je ovo fer nadnica za čitav dan rada.

Radnici u vinogradu su bili siromasi koji rade kao privremeni poljoprivredni radnici tokom žetve. Druga smena se priključila oko „trećeg časa", što je po jevrejskom brojanju devet časova ujutro; dalje: šesti čas je podne, a jedanaesti čas je pet sati posle podne. Poslodavac vidi da su oni sirotinja i da je svima potrebna puna dnevnica da prehrane svoje porodice. Plaćanje navečer sledi pravila Starog zaveta.

Za razliku od rabinskih priča slične tematike, ova priča naglašava Božiju nezasluženu milost, pre nego u bilo kom smislu "zarađivanje" Božje naklonosti. Iz ovog razloga je slična priči o bludnom sinu. Parabola je često tumačena u smislu da čak i oni koji se kasnije pokaju u životu stiču jednaku nagradu, zajedno sa onima koji su preobraćeni ranije. Alternativna interpretacija identifikuje rane radnike kao Jevreje, od kojih neki osporavaju kasnije pridošlima (*Gentiles*) jednaku dobrodošlicu u Kraljevstvu Božjem.

Povodom rasprave o indentitetu radnika u vinogradu Arland Hultgren piše:

> Dok tumačimo i primenjujemo ovu priču, neminovno se javlja pitanje: Ko su radnici jedanaestog časa u naše vreme? Mi možda želimo da ih imenujemo kao preobraćenike na samrti ili kao osobe obično prezrene od dugogodišnjih veterana i onih vatrenijih u verskoj posvećenosti. Ali najbolje je ne sužavati polje isuviše brzo. Na dubljem nivou, svi smo mi radnici jedanaestog časa; svi smo mi počasni gosti Boga u kraljevstvu. Zaista nije neophodno odlučiti ko su radnici jedanaestog časa. Poenta priče – i na nivou Isusa i Matejevog jevanđelja uopšte – je da Bog spasava po milosti, a ne zbog naše dostojnosti. To važi za sve nas.
> 
>

Islamska tradicija
------------------

Nešto drugačiju priču, verovatno izvedenu iz ove novozavetne, je koristio islamski prorok Muhamed u svojim besedama:

> Vaš primer i primer naroda dvaju Knjiga je kao primer čoveka koji je zaposlio neke radnike i pitao ih: `Ko će raditi za mene od jutra do podneva za jedan srebrni novčić?` Jevreji su prihvatili i radili. Potom je upitao: `Ko će raditi za mene od podneva do popodnevne molitve za jedan srebrni novčić?` Hrišćani su prihvatio i radili. On tada rekao: `Ko će raditi za mene od popodne do zalaska sunca za dva srebrna novčića?` Vi, muslimani ste prihvatili ponudu. Jevreji i hrišćani su se naljutili i rekli: `Zašto da radimo više i dobijemo manju platu?`Bog reče: `Da li sam uskratio nešto od vašeg prava?` Oni odgovoriše ne. On reče: `To je moj blagoslov, koji darujem kome god želim.`
> 
> – Muhamed u Sahih Buhari 3:468, 469; 1:533; 4:665

Izvori
------

1. 1 2 3 4 5  R. T. France, *The Gospel of Matthew*, Eerdmans, 2007, ISBN 0-8028-2501-X, pp. 746-752.
2. 1 2 3 4  Craig S. Keener, *A Commentary on the Gospel of Matthew*, Eerdmans, 1999, ISBN 0-8028-3821-9, pp. 481-484.
3. ↑  Oba tumačenja se razmatraju u Matthew Henry's *Complete Commentary on the Whole Bible* (1706).
4. ↑  Arland J. Hultgren, *The Parables of Jesus: A Commentary*,Eerdmans, 2002, ISBN 0-8028-6077-X, p. 43.
5. ↑  Alfred Guillaume, *Traditions of Islam: An Introduction to the Study of the Hadith Literature*, Kessinger Publishing, 2003, ISBN 0-7661-5959-0, p. 140.

Vidi još
--------

***Priča o radnicima u vinogradu*** na Wikimedijinoj ostavi

* Isusovo učenje

| * p
* r
* u
Isusove priče |
| --- |
| 

|  |  |
| --- | --- |
| Kanonskaevanđelja | Bacanje mreže • Biser • Bludni sin • Bogataš i ubogi Lazar • Bogata budala • Deset devojaka • Dobri Samarićanin • Drvo i plodovi • Dva dužnika • Dva sina • Farisej i carinik • Gospodar i sluga • Izgubljena ovca • Izgubljeni novčić • Jak čovek • Jalova smokva • Kukolj • Kvasac • Mladi bogataš • Mudri i ludi zidar • Nemilosrdni sluga • Nepravedni sudija • Nepravedni upravnik • Prijatelj u ponoć • Proračun troškova • Radnici u vinogradu • Rast semena • Sejač • Skriveno blago • Stražar • Svetiljka pod sudom • Talanti • Trun i brvno • Udovičin novčić • Velika gozba • Zli vinogradari • Zrno gorušice |

 |  |
| 

|  |  |
| --- | --- |
| Apokrifi | Mješanje boja • Palmino drvo • Prazan vrč • Ubica moćnika • Žitni klas |

 |